65 sarnaqäwi: Israel apnaqäwiw jaljti
¿KUNATSA aka jaqix uka isi ch’iyanuqaski uk yattati? Jehová Diosaw ukham luräta sänxa. Aka jaqisti Ahías satawa, Diosan profetapawa. ¿Kunas profetaxa? Kunatï jutïrin utjkani uk Diosax mä jaqir yatiyirïna uka jaqiw profeta sataxa.
Jeroboam tatampiw Ahías profetax akan parlaski. Jeroboamaxa Diosan utap lurañ Salomonar yanapirïna. Ahías profetax Jeroboam tatampi jikintasisax machaq isip apsusisax tunka payaniruw ch’iyanuqäna. ‘Ch’iyanuqatanakatxa tunkax jumatakiw’ sänwa Jeroboamaruxa. ¿Kunatsa Jeroboamar uka tunk churpachäna?
Jehová Diosax Salomonatxa apnaqäwipxa apaqxaniw sasaw Jeroboamar Ahías profetax säna. Jumaruw Diosax 10 tribu churätam sänwa. Ukhamasti pä tribukiw jilt’xäna Salomonan Roboam wawapan apnaqañapatakixa.
Ahías profetax kuntï Jeroboamar siskäna uk ist’asaxa, Salomonax wal colerasïna. Jeroboamaruw jiwayañ munäna, ukat Jeroboamax Egiptoruw sarxäna. Uka qhipatxa Salomonax jiwxänwa. 40 maraw apnaqawayi, ukat Roboam yuqapaw apnaqxarakïna. Jeroboamax Salomonan jiwatapat ist’asaxa Israel markaruw Egiptot kutt’anxäna.
Roboam chachax janiw sum apnaqkänti. Salomonat sipansa sinti qhuru jaqïnwa. Jeroboam tatampi ukat jilïr jaqinakampiw Roboam tatan ukar sarapxäna, jan ukham jaqinakar sint t’aqhisiyamti sasa. Ukampis jupax janiw ist’känti. Juk’ampiw qhuruptäna. Ukatwa jaqinakax 10 tribu apnaqañapatak Jeroboamar utt’ayapxäna, Benjamín tribumpi Judá tribumpikwa Roboamax apnaqxäna.
Jeroboamax 10 tribunkir jaqinakxa janiw Jerusalenar khitañ munkänti Diosar yupaychapxañapatakixa. Ukatwa pä vaca qall lursüna ukar yupaychapxañapataki. Ukat jank’akiw markax jan walinakampi ch’axwañanakampi phuqantäna.
Pä tribunxa jan walt’äwinakax utjarakikïnwa. Niya phisqa mara Roboamax apnaqxäna ukhaxa Egipto apnaqiriw Jerusalén markampi nuwasir jutäna. Diosan utapatxa walja qurimpi qullqimpi apsuwayapxäna. Ukhamasti juk’a tiempokiw Diosan utapax qalltanjamänxa.
1 Reyes 11:26-43; 12:1-33; 14:21-31.
Jiskt’äwinaka
- ¿Akankasipki uka jaqinakax kamsatäpxisa, ukat khitinakasa?
- ¿Ahías profetax isipxa kamachänsa, ukampix kamsañs munäna?
- ¿Salomonax Jeroboamar kamachañs munäna?
- ¿Kunatsa Jeroboamar 10 tribun apnaqirïñapatak utt’ayapxäna?
- ¿Kunatsa Jeroboamax qurit pä vaca qall lursünxa, uka qhipatxa kunjamas markachirinakapax sarnaqxapxäna?
- ¿Pä triburux qhipatxa kunas pasäna, ukat Diosan utaparux kunas pasarakïna?
Yaqha jiskt’äwinakampi
- Liyt’añamawa 1 Reyes 11:26-43.
¿Kunjam jaqïnsa Jeroboamaxa, ukat Diosax kamachinakaj phuqät ukhaxa kun churäm säns Jehová Diosaxa? (1 Rey. 11:28, 38.)
- Liyt’añamawa 1 Reyes 12:1-33.
Roboamax apnaqirïsaxa jan walinak luräna ukatxa, ¿kunsa awk taykanakasa irpir chuymaninakasa yatiqapxaspa? (1 Rey. 12:13; Ecl. 7:7; 1 Ped. 5:2, 3.)
¿Wayn tawaqunakax jakäwin kun amtañatakisa khitirus jiskt’asipxaspa? (1 Rey. 12:6, 7; Pro. 1:8, 9; 2 Tim. 3:16, 17; Heb. 13:7.)
¿Kunatsa Jeroboamax pä chiqar vaca qallunak luratayna yupaychapxañapataki, ukat kunatsa ukham lurasax Jehová Diosar jan atinisitap uñacht’aykänxa? (1 Rey. 11:37; 12:26-28.)
¿Khitis 10 triburux Jehová Dios contra sayt’ayänxa? (1 Rey. 12:32, 33.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn